இவர்களது சொல்லும், செயலும் எனக்கு சுத்தமாக பிடிக்கவில்லை. கல்யாணம் செய்ய ஆண் பிள்ளையாக இருந்தால் போதாதா? வேறு என்ன தகுதி வேண்டும்? தகுதி உள்ளவன் தான் திருமணம் செய்து கொள்ள முடியுமென்றால் ஊரில் பாதி பேர் பிரம்மச்சாரியாக அலைய வேண்டியது தான். இதைப்பற்றி நீங்கள் என்ன சொல்கிறீர்கள் குருஜி? என்று அந்த இளைஞன் கேட்டான். சிறிது நேரம் அவன் முகத்தை உற்றுப் பார்த்த குருஜி தனக்குத் தானே சிரித்துக் கொண்டார். பிறகு, நீ கூறுவது சரிதான் தம்பி. தகுதி படைத்தவனுக்கே தாம்பத்தியம் நடத்த அருகதை இருக்கிறது என்றால், ஊரில் அரை பங்கு அல்ல. தொண்ணூறு பங்கு மனிதர்களுக்கு திருமணம் நடக்காது என்பதை நான் ஒத்துக்கொள்கிறேன். ஆனால் ஒன்று. திருமணம் என்பது நீ நினைப்பது போல இரயிலில் ஏறி இறங்கும் சாதாரண செயல் போன்றது அல்ல. அது வாழ்க்கையின் ஒரு அங்கம். சம்மந்தமே இல்லாத இன்னொரு உயிரை உன்னோடு சேர்த்து கொண்டு வருங்காலத்தை நோக்கி பயணம் நடத்தும் சத்திய சோதனை. அந்த தாம்பத்திய வேள்விக்குள் இறங்குவதற்கு முன்பு சிறிது யோசிக்க வேண்டிய கடமை இருக்கிறது.